Oud-onderwyshoof verdink van PPE-bedrogJabulani Nkosi (Foto: @ElijahMhlanga/Twitter) Die spesiale ondersoekeenheid (SOE) sal seker maak dat alle rolspelers, wat geïmpliseer word in die beweerde onreëlmatige aanskaffing van persoonlike beskermingstoerusting (PPE) by die departement van onderwys in Mpumalanga, vervolg word. Dit kom ná die departement se voormalige waarnemende hoof van die departement, Jabulani Nkosi, in hegtenis geneem is op aanklag van die oortreding van die Wet op Openbare Finansiële Bestuur (PFMA) tydens die aanskaffing van PPE-toerusting. Die waarde beloop ongeveer R21 miljoen. “Nkosi is Vrydag in hegtenis geneem,” sê Kaizer Kganyago, woordvoerder van die SOE. “Hy het in die landdroshof in Nelspruit verskyn en is vrygelaat op borgtog van R10 000. Die saak is tot 20 April 2022 uitgestel vir verdere ondersoek.” Nkosi is aanvanklik van die provinsiale departement van gesondheid na die posisie van rekenkundige beampte oorgeplaas en hy het intussen teruggekeer na sy pos as hoofdirekteur in die departement van gesondheid. Kganyago sê die teen-korrupsie-eenheid sal aansoek doen by die spesiale tribunaal om seker te maak die PPE-tender word tersyde gestel en hersien, en sodat “enige finansiële verliese wat deur die staat en die departement van onderwys gely is, herwin kan word”. “Die SOE werk nou saam met die nasionale vervolgingsgesag en die Valke in dié verband. Ons sal steeds bly saamwerk om seker te maak dat alle rolspelers wat deur die SOE-ondersoek geïdentifiseer word, aanspreeklik gehou word.”